આ વાતને કાંઇ બહુ વખત નથી થયો. ઇ.સ.૧૯૪૦ની આસપાસની જ આ બધી વાતો છે…સો ગામની ઠકરાત ધરાવતું પાલિતાણા સાવ નાનકડું રાજ્ય… ઠાકોર બહાદુરસિંહજી જાગ્રત અને પ્રજાપ્રિય રાજવી. શિસ્તબદ્ધ વહીવટકર્તા…’ પાલિતાણા શહેરની રોનક તે દી’ કંઇ ઓર હતી. સુંદર શહેર એટલે પાલિતાણા… શહેરના રસ્તા પર દાંત ખોતરવા એકાદ સળી પણ ન જડે…! વૈજ્ઞાનિક ઢબનાં એનાં બાંધકામ. પહોળી, સુઘડ, આભલા જેવી સ્વચ્છ એની બજારો, સરખી બાંધણીનાં મકાનો, પાણી અને વીજળીની સેવા ચોવીસ કલાક એકધારી. ઘાલમેલ અને ધાંધિયા જેવા શબ્દો પાલિતાણા રાજ્યથી સો ગાઉ છેટા….!